সারদা, রোজভ্যালির পর এবার সুরাহা মাইক্রো ফিনান্স লিমিটেডের অফিসে হানা দিল সিবিআই। আজ সকালে বেশকয়েকটি দলে ভাগ হয়ে কলকাতা ও সংলগ্ন বিভিন্ন এলাকায় ওই সংস্থার অফিসে তল্লাসি চালান সিবিআই অফিসাররা। সংস্থার ডিরেক্টর সহ অন্য কর্তাদের বাড়িতেও
হানা দেয় সিবিআই। দমদমে রথীন সেন নামে সংস্থার এক কর্তার বাড়িতে তল্লাসি চালায় সিবিআই। তল্লাসি চলে হাওড়ায় গনেশ ঝা নামে সংস্থার আরেক কর্তার বাড়িতেও। কলকাতা ছাড়াও ক্যানিং, পূর্ব মেদিনীপুর, হাওড়া, হুগলির অফিসে তল্লাসি চলে। পশ্চিমবঙ্গ, ঝাড়খন্ড, অসম, ওড়িশা সহ দশটি রাজ্য থেকে প্রায় দুহাজার কোটি টাকা তুলেছে মুম্বইয়ের সুরাহা মাইক্রো ফিনান্স লিমিটেড। দুহাজার চোদ্দতে ওই সংস্থাকে নোটিস দেয় সেবি। তারপরও বাজার থেকে টাকা তোলা বন্ধ করেনি সুরাহা মাইক্রো ফিনান্স লিমিটেড। এরপর এফআইআর করে তদন্ত শুরু করে সিবিআই।